Julie Skovsby (S), 2011-02-24:
Ved Folketingets åbning i oktober 2005 lancerede den daværende statsminister, Anders Fogh Rasmussen, ideen om den kommission, hvis arbejde skulle munde ud i konkrete anbefalinger til, hvordan vi kan indrette samfundet, så det tager mere hensyn til det enkelte menneske og den enkelte families situation og behov.
Flotte var ordene, og i december 2005 nedsatte regeringen sin Familieog Arbejdslivskommission.
1½ år senere var kommissionen færdig med sit arbejde, og i maj 2007 blev 31 anbefalinger præsenteret.
Herefter lød de meget rigtige, men også berømte ord fra regeringens familieminister, fru Carina Christensen, nemlig at velfungerende familier er en forudsætning for vækst og velstand.
Man sagde: Vi har ønsket at skabe bedre forhold for børnefamilierne, og med hensyn til det videre arbejde går vi i gang nu med udgangspunkt i rapporten.
Titlen familieminister bruger regeringen ikke længere, og det samme gælder for Familie- og Arbejdslivskommissionens rapport, ligesom vi også skal kigge rigtig langt efter regeringens initiativer for at skabe en bedre balance mellem familieliv og arbejdsliv.
I februar 2009 skrev Ugebrevet A4, at børnefamilier har god grund til at føle sig snydt af regeringen.
Familie- og Arbejdslivskommissionen var en af de kommissioner, der udelukkende blev brugt som politisk syltekrukke.
Der var med andre ord tale om politik, når det er værst.
Men selv om jeg er enig i konklusionen, nemlig at de flotte ord aldrig blev omsat til reel handling, men blot blev stoppet ned i en syltekrukke, og at det er politik, når det er værst, så skal det vel også nævnes her i dag, at det godt kunne blive endnu værre, og det blev det.
Her lærte landets børnefamilier på den hårde måde, hvad ordet nulvækst betyder for børnepasning i form af flere lukkedage, begrænsede åbningstider, dårligere normeringer osv., men også i form af nedlæggelse af busruter og forsinkelser i den kollektive trafik.
Besparelser på børnefamilieydelsen blev vedtaget.
Der blev indført et loft over tabt arbejdsfortjeneste til forældre, der passer et barn med handicap eller alvorlig sygdom, hvilket uundgåeligt vil få store konsekvenser for netop denne gruppe af børnefamilier.
Ud over at fjerne de nævnte besparelser, som regeringen og Dansk Folkeparti har stået i spidsen for, ønsker vi Socialdemokrater at investere i børnefamilierne og bevidst og konstant at arbejde for at give forældrene chancen for netop at skabe en balance mellem familielivet og arbejdslivet.
Øremærket barsel til fædrene vil være en gevinst for såvel ligestillingen i hjemmet og de nybagte fædre som for samfundets muligheder for vækst.
Helt konkret foreslår vi også, at der indføres hjemmeservicelignende ordninger, som kan give de travle børnefamilier muligheden for at købe sig til rengøring m.v. uden at skulle ud på det sorte marked.
På samme måde ønsker vi Socialdemokrater sammen med SF at fremrykke offentlige investeringer, det gælder især gennemførelsen af energirenoveringer af offentlige bygninger, som vil skabe et bedre indeklima i daginstitutionerne, folkeskolerne osv.
Det er et utrolig vigtigt tiltag, når vi som samfund har et mål om at nedbringe antallet af sygedage for børn og voksne.
Overskriften for Familie- og Arbejdslivskommissionens anbefalinger var: »Chance for balance – et fælles ansvar«.
Det politiske arbejde blev igangsat i oktober 2005, og nu skriver vi februar 2011.
Nu er tiden kommet til, at vi sammen løfter i flok og tager det fælles ansvar på os.
Tværtimod er rammebetingelserne for et balanceret familieog arbejdsliv blevet forringet som følge af flere lukkedage, begrænsning af daginstitutioners åbningstider m.v.
Folketinget opfordrer derfor til, at der – via offentlige serviceydelser samt ligestillings- og arbejdsmarkedspolitikken – skabes bedre rammer for, at den enkelte kan skabe balance mellem familie- og arbejdsliv.
Regeringens politik har imidlertid på en række områder været til ugunst for landets børnefamilier.
Derfor bør regeringen: - Gøre op med kommunal nulvækst. - Fjerne besparelserne på børnefamilieydelsen og loftet over tabt arbejdsfortjeneste for pasning af et barn med handicap eller alvorlig sygdom. - Begrænse lukkedage i daginstitutioner og SFO'er.